Opgraderings aan premier se huis kos dermiljoeneWillies Mchunu Die DA in KwaZulu-Natal sê hy soek antwoorde nadat Willies Mchunu, premier van KwaZulu-Natal, opgraderings van meer as R32 miljoen aan sy huis in Pietermaritzburg laat doen. Dit volg ná Mchunu se kantoor op ŉ navraag van die DA, wat deur die premier onderteken is, met inligting oor die totale uitgawes gereageer het. Volgens die DA kos dié opgraderings aan Mchunu se huis in Parkside altesaam R32 650 330. Die koste is onder meer aangegaan vir opgraderings aan die swembad en die omliggende terrein, insluitend die plaveisel en braaiplek, wat sowat R1 010 000 gekos het, die opgradering van drie badkamers vir sowat R540 000 en herstelwerk aan elektriese ligte en toebehore vir R180 000. Die verklaring sê ook dat die maandelikse lopende koste vir die eiendom ŉ tuindiensfooi van R15 960 insluit, ŉ water- en kragrekening van sowat R10 000 en DStv vir R1 755. Die opgraderings sal gedoen word deur die departement van openbare werke wat beoog om alles teen 2023 klaar te hê. Van die werk, soos onder meer die opgraderings aan die badkamer, is egter reeds voltooi. Sizwe Mchunu, leier van die DA in KwaZulu-Natal, sê dié tipe uitgawes aan opgraderings is ŉ “klap in die gesig” vir elke mens in die provinsie wat sukkel om kop bo water te hou. Hy sê dit is ook ŉ terugslag vir diegene wat haweloos is of al jare lank vir laekostebehuising in die provinsie wag. Volgens hom volg die nuus oor dié opgraderings kort nadat eThekwini-munisipaliteit in Durban bekend gemaak het dat hy meer as R300 miljoen kort om die skade in dié provinsie te herstel nadat die verwoestende storm vroeër vandeesmaand die provinsie getref het. Skade aan ŉ hele rits hospitale word ook geraam op R100 miljoen. “Met die provinsie se huidige massiewe behuisingsagterstand tel elke sent. Dié R32 miljoen wat toegewys is om die premier se huis op te gradeer, kon meer as 300 laekostebehuising-wonings opgerig het. Die geld kon minstens 300 gesinne ŉ mate van waardigheid en hoop gegee het,” het hy gesê. Hy sê die verklaring meld slegs R2 miljoen van die opgraderings. Hy sê die DA gaan daarop aandring dat die premier openbaar maak presies waarvoor die res van die geld aangewend is.